Je Jehans de Néele, chevaliers, et je Raols ses frères, escuiers, faisons savoir à tous cels qui ces letres verront, que nos avons baillié par eschange à nostre chier cousin, Jehan, seignor d’Arsies, nostre moulin de Chanvres que l’on apele le moulin Brullé, à tout le cors de l’eigue, et tout le pâtis derière, et la terre qui tient au moulin, qui fu achatée de Puvilein et de sa feme, et toutes les aiesances dou devant dit moulin, si comme nos l’avons tenu jusques à cest jor, et trois arpens de vigne seans ou terroir que l’en apele Croisilles, entre la voie qui va par le vigne le devant dite de Croisilles et le moustier de Paroi, en quel coron que li devans dis Jehans sires d’Arsies le velt prendre à plus bel escarrie; et si li baillons toute jostice et toute seignorie sus le devant dit moulin et sus la terre et sus le pâtis devant dit, et sus la vigne devant dite. Et des choses devant dites nos li prometons à porter loial garantie envers toutes gens, aus us et aus coutumes dou pais; et à ce feire nos obligons nos et nos oirs. Ce fu fait l’an de l’Incarnacion Nostre-Seignor mil CC LX IX, ou mois d’avril.